毛滂
上湖宋余行老
先生吟文烦颊舌，未免诸生笑於列。
跋前疐后谁使然，只有名多磨不灭。
燕公策高思精壮，笔下辞华烂文缬。
岳阳少屈何足云，自喜江山助清绝。
墨畦笔迳久榛芜，道山初识今文伯。
凤凰池畔未归身，水晶宫里重游客。
读书不知已几世，汲古长余绠千尺。
莫贪云水供醉吟，尚有典章须粉泽。
防风山前痴病吏，自笑著书玄尚白。
蓬头承甖十年事，过眼法书今雾隔。
那知流落得依凭，天与虺聩宽辔策。
汀洲白蘋春岂许，江南日落汀洲古。
风光无恙似当时，犹与溪山相媚妩。
昔人苦吟终不尽，只今余秀当勤取。
阿房赋客旧主人，试数文章犹第五。